49.		Zasielateľská zmluva (§ 601 a nasl. OZ)
Čl. I
Zmluvné strany
1.	Príkazca: 	Považské chemické závody, a.s., 010 01 Žilina, Nábrežná ul. č. 32, 
		IČO, DIČ, IČ DPH,
		zastúpená Ing. Jozefom Tichým, predsedom predstavenstva
		zapísaná v obchodnom registri Okresného súdu v Žiline, odd., vo vl. č. .................................
2.	Zasielateľ: 	INTERTACT, s.r.o., 800 00 Bratislava, Palisády č. 735, 
		IČO, DIČ, IČ DPH, 
		zastúpená Ing. Petrom Bojanovským, konateľom,
		zapísaná v obchodnom registri Okresného súdu Bratislava I, odd., vo vl. č. ...........................
Čl. II
Predmet zmluvy
1.	Zasielateľ sa v tejto zmluve zaväzuje, že vlastným menom a na účet príkazcu obstará príkazovú prepravu tovaru podľa špecifikácie, ktorá je neoddeliteľnou súčasťou tejto zmluvy, a to do skladových priestorov SLOVPAP, a.s. Ružomberok, Horná ul. č. 23.
2.	Príkazca sa zaväzuje zaplatiť zasielateľovi za riadne obstaranie prepravy odmenu podľa Čl. IV tejto zmluvy.
Čl. III
Čas plnenia
Zasielateľ je povinný zaistiť prepravu tovaru podľa Čl. II tejto zmluvy v čase od 1. 7. 2023 do 12. 7. 2023.
Čl. IV
Odmena
1.	Odmena zasielateľa pri splnení záväzku z tejto zmluvy sa určuje dohodou vo výške 2 500 € (slovom dvetisícpäťsto eur).
2.	Príkazca je povinný poskytnúť zasielateľovi zálohu na náklady spojené s plnením tohto záväzku vo výške 1 200 € (slovom jedentisícdvesto eur). Záloha je splatná na druhý deň po podpise tejto zmluvy na účet zasielateľa vo VÚB, a.s. č. ................................................
3.	Príkazca sa ďalej zaväzuje, že popri dohodnutej odmene zaplatí zasielateľovi všetky nevyhnutné náklady spojené s realizáciou tejto zmluvy, ktoré tento riadne vyfakturuje.
Čl. V
Povinnosti príkazcu
1.	Odovzdať zasielateľovi najneskôr do troch dní od podpisu tejto zmluvy pokyny nevyhnutné pre splnenie záväzku uzavrieť zmluvu s dopravcom.
2.	Odovzdať zasielateľovi dokumentáciu k prepravovanej zásielke obsahujúcu predovšetkým údaje o rozmeroch, hmotnosti, použitom materiáli, možných rizikách poškodenia a ďalšie. Na žiadosť zasielateľa je príkazca povinný pokyny a informácie doplniť bez zbytočného odkladu.
3.	Poskytnúť ďalšiu nevyhnutnú súčinnosť zasielateľovi a dopravcovi v čase uskutočnenia prepravy.
Čl. VI
Povinnosti zasielateľa
1.	Plniť pokyny príkazcu a upozorňovať ho na zjavnú nesprávnosť jeho pokynov.
2.	Pri nebezpečenstve omeškania postupovať aj bez pokynov príkazcu tak, aby záujmy príkazcu, ktoré sú zasielateľovi známe, boli čo najviac chránené.
3.	Informovať príkazcu bez zbytočného odkladu (najneskôr 3 dni vopred) o pripravenosti realizovať prepravu dohodnutého tovaru.
4.	Bez zbytočného odkladu informovať príkazcu písomne alebo faxom o prípadných nepredvídaných okolnostiach, ktoré by bránili riadnej realizácii tejto zmluvy.
Čl. VII
Záverečné ustanovenia
1.	Zmluva sa vyhotovuje v dvoch rovnopisoch, po jednom pre každú zmluvnú stranu.
2.	Zmeny v tejto zmluve je možné robiť len písomne, dohodou ako neoddeliteľnou súčasťou tejto zmluvy.
3.	Zmluvné strany prehlasujú, že si zmluvu prečítali, rozumejú jej obsahu a uzatvárajú ju slobodne, bez nátlaku, čo potvrdzujú svojimi podpismi.
Žilina 30. 6. 2023					zasielateľ	príkazca
Poznámka
Účelom zasielateľskej zmluvy je, aby zasielateľ obstaral pre príkazcu na jeho účet, vlastným menom prepravu tovaru z miesta odoslania do miesta určenia. Ide o osobitný typ komisionárskej zmluvy a ustanovenia § 609 OZ sa použijú podporne aj na zasielateľskú zmluvu.
V praxi sa zasielateľská zmluva uzaviera prijatím zasielateľského príkazu od príkazcu na žiadosť zasielateľa. § 601 ods. 2 OZ uvádza, že zákon nevyžaduje, aby zasielateľská zmluva bola uzavretá písomne, zasielateľ je však oprávnený požadovať aj po uzavretí zasielateľskej zmluvy, aby obsah zmluvy príkazca potvrdil v zasielateľskom príkaze, ak zmluva nebola uzavretá písomne.
Pri dlhodobom pravidelnom obchodnom styku zasielateľ vykonáva svoje činnosti predovšetkým na základe tzv. rámcových zasielateľských zmlúv (rámcová zmluva, predbežná zmluva o spolupráci, zmluva o uzavretí budúcej zmluvy). Predmetom týchto zmlúv nie je priamo poskytnutie určitého plnenia, ale spolupráca zmluvných strán, resp. záväzok uzavrieť budúce realizačné zmluvy.
Pri uzatváraní zasielateľskej zmluvy zmluvné strany často odkazujú na všeobecné zasielateľské podmienky (VZP) Zväzu zasielateľov Slovenska. Používanie VZP pripúšťa § 273 OZ. Nie sú právnym predpisom, to znamená, že nie sú pre zasielateľov záväzné. Záväznými sa stávajú včlenením do konkrétnej zasielateľskej zmluvy.